झारखंड के चाईबासा जिले के एक छोटे से गांव मुरुमुबुरा की घटना है. 15 वर्षीय गांधी गोप ने अपने 37 वर्षीय पिता सुंदरलाल गोप की लकड़ी से पीट-पीटकर हत्या कर दी. कारण सिर्फ इतना था कि उसने बेटे के मोबाइल को नापसंद कर दिया था. उसे घटिया बता दिया था. एक दिन पहले वे बेटे का मोबाइल मांगकर ले गए थे. अगले दिन यह कहकर वापस कर दिया कि यह मोबाइल बेकार है. अपने मोबाइल के खिलाफ अपने पिता की टिप्पणी पर वह इतना उतेजित हो गया कि उसने वहीं अपनी मोबाइल पटककर तोड़ दी और पिता से बहस करने लगा. विवाद इतना बढ़ता गया और वह लक़ड़ी का एक टुकड़ा उठाकर पिता पर हमला कर बैठा और उन्हें पीट-पीटकर मार डाला. उस समय वह यह भी भूल गया कि पिता पालनहार हैं और वह उनपर आश्रित है। जिस मोबाइल की बुराई वह बर्दाश्त नहीं कर पा रहा उसे उन्हीं ने खरीदवाया था. झारखंड के अखबारों ने इस घटना को संक्षिप्त समाचारों के बीच छोटी सी जगह दी. लेकिन इस घटना में परिवार नामक संस्था और सामाजिक मूल्यों के विघटन का कितना बड़ा संकेत इसके अंदर छुपा है. हमारा सामाजिक जीवन किस दिशा में जा रहा है. मानवीय संवेदना कहां गुम हो गई है. रिश्तों की मधुरिमा और मर्यादा कहां छूट गई है. ऐसे कितने सारे सवाल खड़े हो रहे हैं. इसपर किसी ने गौर नहीं किया. मीडिया के लिए भले महत्व नहीं रखती हो लेकिन यह कोई सामान्य घटना नहीं है.